
      
         [image: På nattens terskel]
      

   
      Astrid Tollefsen

      På nattens terskel

      Dikt

      Gyldendal

   
      I

   
      TOULOUSE-LAUTREC

      
         
            Rødt

            er på den kvinnelige klovnens lepper

            vinen er rød

            musikken elsker seg selv sitt ekko

            klirr av isbiter mot glass

            gjør tørsten villere

            tørsten etter rødt

            ordbølger latterhvin sang

            stiger og synker

            verst er stillheten

            i brå sekunder

            Rød var dansen så lenge den varte

            Avril’s dans

            rytmisk eggende skjønn

            het sval

            seirende

            ikke av denne verden

            denne lystne kaféverden

            Der sitter de rundt bordene

            og tror de er levende

            at hjertene er røde

            som blod og vin og skam

            natten er sen

            la det ikke bli morgen

            før tørsten etter rødt

            har fått et spor å følge!

         

      

   
      KORTSPILLERNE

      
         
            Maleriet lar seg stirre på

            i timevis

            ikke en skygge forandres

            ikke en farvenyanse

            Tre menn sitter rundt bordet

            lukket om hver sin verden

            kortene på hånden

            Mannen som står

            har lagt armene over kors

            og venter urørlig

            med krittpipe i munnen

            Alle fire har hattene på

            Tre sitter rundt bordet

            ubevegelige holder de kortene

            hendene

            har samme varme farve

            som ansiktene

            Mannen til høyre har blågrå kappe

            med fiolettblå reflekser

            i foldene

            portièren i hjørnet er gyllenbrun

            med gråsvarte skygger

            Mannen som venter har rødt skjerf

            frakken er mørk fiolett

            pipen er kald

            snart vil det hende noe

            Maleriet lar seg stirre på

            i timevis

            ikke en hånd rører seg

            ikke et kort faller

            før eller senere må øynene vike

            Maleriet er evig

         

      

      
         
            Paul Cézanne: Les joueurs de cartes

